[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 25.4.2007

COM(2007) 222 τελικό

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

σχετικά με τη θέση που θα λάβει η Κοινότητα στο πλαίσιο του Συμβουλίου των Υπουργών ΑΚΕ-ΕΚ για απόφαση περί της αναδιάθεσης μέρους του αποθεματικού του υπέρ της μακροπρόθεσμης ανάπτυξης κονδυλίου του 9ου Ευρωπαϊκού Ταμείου Ανάπτυξης (ΕΤΑ) στη χορήγηση που προορίζεται για τη συνεργασία μεταξύ των χωρών ΑΚΕ στο πλαίσιο του κονδυλίου του 9ου ΕΤΑ για την περιφερειακή συνεργασία και ολοκλήρωση

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Το παράρτημα I της συμφωνίας εταιρικής σχέσης ΑΚΕ-ΕΚ, η οποία υπεγράφη στο Κοτονού στις 23 Ιουνίου 2000 και αναθεωρήθηκε στο Λουξεμβούργο στις 25 Ιουνίου 2005 (εφεξής καλούμενης «συμφωνία ΑΚΕ-ΕΚ»), προβλέπει ότι σε περίπτωση κατά την οποία τα κεφάλαια που προβλέπονται για οποιοδήποτε από τα χρηματοδοτικά μέσα της συμφωνίας ΑΚΕ-ΕΚ εξαντληθούν πριν τη λήξη του παρόντος χρηματοδοτικού πρωτοκόλλου, το μικτό Συμβούλιο Υπουργών ΑΚΕ-ΕΚ λαμβάνει τα κατάλληλα μέτρα. Ως ημερομηνία πέραν της οποίας δεν μπορεί πλέον να αναληφθεί υποχρέωση για τα κονδύλια του χρηματοδοτικού πρωτοκόλλου που καλύπτονται από το 9ο Ευρωπαϊκό Ταμείο Ανάπτυξης (ΕΤΑ) ορίζεται η 31η Δεκεμβρίου 2007. Η τελευταία σύνοδος του μικτού Συμβουλίου Υπουργών ΑΚΕ-ΕΚ πριν από την προθεσμία αυτή θα λάβει χώρα στις 25 Μαΐου 2007.

Στα άρθρα 5 και 11 του παραρτήματος IV της συμφωνίας στα ΑΚΕ-ΕΚ προβλέπεται ότι η Επιτροπή θα διενεργήσει τελική ανασκόπηση της συνεργασίας με τα κράτη και τις περιφέρειες ΑΚΕ, η οποία μπορεί να έχει ως αποτέλεσμα την αναθεώρηση της κατανομής των πόρων. Τα συμπεράσματα της τελικής ανασκόπησης που διενεργήθηκε το 2006 στο πλαίσιο του 9ου ΕΤΑ υποβλήθηκαν στην επιτροπή διαχείρισης του ΕΤΑ στις 23 Ιανουαρίου 2007 σύμφωνα με το άρθρο 16 της εσωτερικής συμφωνίας μεταξύ των αντιπροσώπων των κυβερνήσεων των κρατών μελών, συνελθόντων στο πλαίσιο του Συμβουλίου, για τη χρηματοδότηση και τη διαχείριση των ενισχύσεων της Κοινότητας στο πλαίσιο του χρηματοδοτικού πρωτοκόλλου της συμφωνίας ΑΚΕ-ΕΚ που χρηματοδοτείται από το 9ο ΕΤΑ, η οποία υπεγράφη στο Κοτονού στις 18 Σεπτεμβρίου 2000. Η σύνοδος ενέκρινε τα συμπεράσματα της τελικής ανασκόπησης.

Δεδομένης της ανακατανομής των πόρων ως αποτέλεσμα της τελικής ανασκόπησης και των νέων αναγκών που εντοπίστηκαν για χρηματοδότηση από τα κονδύλια του 9ου ΕΤΑ που προορίζονται για την περιφερειακή συνεργασία και ολοκλήρωση μεταξύ των χωρών ΑΚΕ, το όργανο μακροπρόθεσμης ανάπτυξης που χρησιμοποιείται για τη χρηματοδότηση των εθνικών ενδεικτικών προγραμμάτων θα εμφανίζει πλεονάσματα, ενώ το όργανο που χρησιμοποιείται για τη χρηματοδότηση έργων και προγραμμάτων εντός των χωρών ΑΚΕ χρειάζεται συμπληρωματικούς πόρους.

Για το λόγο αυτό, προτείνεται στο πλαίσιο του Συμβουλίου Υπουργών ΑΚΕ-ΕΚ που θα πραγματοποιηθεί τον Μάιο του 2007, η Κοινότητα να υποστηρίξει τη θέση ότι όλα τα υπόλοιπα στο αποθεματικό υπέρ της μακροπρόθεσμης ανάπτυξης πρέπει να μεταφερθούν συστηματικά στην πίστωση για τη συνεργασία μεταξύ των χωρών ΑΚΕ, ώστε να διατεθούν ως εξής:

- 176,7 εκατ. ευρώ θα αποσυρθούν από τα κονδύλια για συγκεκριμένες χώρες για απρόβλεπτες ανάγκες ώστε να δημιουργηθούν περιφερειακά κονδύλια για τη χρηματοδότηση της παροχής ανθρωπιστικής βοήθειας και βοήθειας έκτακτης ανάγκης σε περίπτωση που η βοήθεια αυτή δεν μπορεί να χρηματοδοτηθεί από τον κοινοτικό προϋπολογισμό·

- 50 εκατ. ευρώ για τη δημιουργία εσωτερικού Ταμείου ΑΚΕ για τη χρηματοδότηση του μηχανισμού FLEX, με σκοπό τον μετριασμό το 2006 των δυσμενών επιπτώσεων από την αστάθεια στα έσοδα από εξαγωγές κατά το έτος εφαρμογής 2005. Κατά το παρελθόν, ο μηχανισμός FLEX είχε χρηματοδοτηθεί από τα κονδύλια για συγκεκριμένες χώρες για απρόβλεπτες ανάγκες (τα λεγόμενα «κονδύλια Β»)· καθώς τα κονδύλια αυτά έχουν εξαντληθεί σε αρκετές χώρες οι οποίες είναι επιλέξιμες για χρηματοδότηση από τον μηχανισμό FLEX, προτείνεται η ενοποίηση των χρηματοδοτικών κονδυλίων του FLEX μεταξύ των χωρών AKE·

- 10 εκατ. ευρώ για τη σύσταση αποθεματικού για την κάλυψη περιφερειακού σχεδίου στην περιοχή της Αναπτυξιακής Κοινότητας Μεσημβρινής Αφρικής (SADC), το οποίο υπάρχει υψηλός κίνδυνος να μην εκτιμηθεί εγκαίρως ώστε να αναληφθούν οι σχετικές πιστώσεις πριν το τέλος του 2007· εάν το σχέδιο αυτό δεν λάβει θετική γνώμη από την επιτροπή του ΕΤΑ έως το τέλος του Ιουλίου του 2007, τα σχετικά κονδύλια θα μεταφερθούν σε εσωτερικό αποθεματικό για τις χώρες ΑΚΕ για εναλλακτικούς σκοπούς·

- ποσό που εκτιμάται σε 180 εκατ. ευρώ ως εσωτερικό κονδύλιο για τις χώρες ΑΚΕ για να διατεθεί ως εξής:

- 80 εκατ. ευρώ ως ενδιάμεση χρηματοδότηση για το Ειρηνευτικό Μέσο για την Αφρική, εκ των οποίων 45 εκατ. ευρώ θα διατεθούν βάσει των διαθέσιμων εσωτερικών κονδυλίων για τις χώρες ΑΚΕ πριν τη διάθεση σε αυτό συμπληρωματικών πόρων όπως αναφέρεται στο άρθρο 1, και 35 εκατ. ευρώ θα διατεθούν μετά την εν λόγω διάθεση πόρων·

- 5,5 εκατ. ευρώ ως συμβολή στις τρέχουσες δαπάνες της Γραμματείας ΑΚΕ για το 2008 για την κάλυψη μεταβατικών αναγκών έως ότου τεθεί σε ισχύ το 10ο ΕΤΑ·

- 2,5 εκατ. ευρώ για την ενίσχυση της διευκόλυνσης στον τομέα της τεχνικής συνεργασίας των χωρών ΑΚΕ, κυρίως για την κάλυψη των αναγκών τεχνικής βοήθειας, ιδίως για την προπαρασκευή έργων για το 10ο ΕΤΑ·

- 35 εκατ. ευρώ για οικονομική υποστήριξη από το FLEX για το έτος εφαρμογής 2006·

- 4 εκατ. ευρώ ως επείγουσα μεταφορά για πρόγραμμα εξάλειψης της πανώλης των βοοειδών στην Αφρική (PACE)·

- 38 εκατ. ευρώ ως πρόσθετη εισφορά του ΕΤΑ στο Παγκόσμιο Ταμείο για την Καταπολέμηση του AIDS, της Φυματίωσης και της Ελονοσίας (GFATM)

- 20 εκατ. ευρώ για τη δημιουργία μικρού αποθεματικού πρόνοιας για τη χρηματοδότηση νέων και απρόβλεπτων αναγκών, συμπεριλαμβανομένης ενδεχόμενης ειδικής δράσης για την υγεία, το περιβάλλον ή τη μετανάστευση και την ανάπτυξη στην Αφρική.

Το ποσό ύψους 185 εκατ. ευρώ του κονδυλίου υπέρ της συνεργασίας των χωρών ΑΚΕ βασίζεται στα υφιστάμενα υπόλοιπα λογαριασμών κατά το τέλος του 2006 (46 εκατ. ευρώ) και σε υπολογισμό των αποδεσμεύσεων πιστώσεων κατά το 2007 για έργα και προγράμματα που χρηματοδοτήθηκαν από το 9ο ΕΤΑ και από προηγούμενα ΕΤΑ. Το ποσό αυτό μπορεί να είναι υπερτιμημένο ή υποτιμημένο.

Εάν είναι υπερτιμημένο, ο υπολογισμός αυτός θα έχει συνέπειες για το πρόγραμμα FLEX κατά το έτος εφαρμογής 2006 και/ή για τα 20 εκατ. ευρώ που καταλογίσθηκαν για νέες και απρόβλεπτες ανάγκες - ποσόν το οποίο θα πρέπει να μειωθεί προκειμένου να αντισταθμιστεί το έλλειμμα.

Εάν υποτιμήθηκαν αποδεσμεύσεις πιστώσεων ή εάν υποχρησιμοποιούνται πόροι που έχουν καταλογιστεί στο κονδύλιο υπέρ της συνεργασίας των χωρών ΑΚΕ ανωτέρω, τυχόν πρόσθετοι πόροι θα διατεθούν ως εξής, κατά φθίνουσα σειρά:

- έως 20 εκατ. ευρώ για περαιτέρω συμπλήρωση της χρηματοδότησης του Ειρηνευτικού Μέσου για την Αφρική·

- έως 15 εκατ. ευρώ για τη συμπλήρωση της οικονομικής υποστήριξης από το πρόγραμμα FLEX για το έτος εφαρμογής 2006 έως ποσόν 50 εκατ. ευρώ συνολικά, ανάλογο με το ποσό που είχε καταλογιστεί για το έτος εφαρμογής 2005·

- τυχόν επιπλέον πρόσθετοι πόροι θα μεταφερθούν στην Εταιρική Σχέση για τις Υποδομές στην Αφρική ως προκαταβολή επί των αναλήψεων υποχρεώσεων του 10ου ΕΤΑ.Η Επιτροπή προτείνει ως εκ τούτου την έγκριση της συνημμένης απόφασης από το Συμβούλιο.

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

σχετικά με τη θέση που θα λάβει η Κοινότητα στο πλαίσιο του Συμβουλίου των Υπουργών ΑΚΕ-ΕΚ για απόφαση περί της αναδιάθεσης μέρους του αποθεματικού του υπέρ της μακροπρόθεσμης ανάπτυξης κονδυλίου του 9ου Ευρωπαϊκού Ταμείου Ανάπτυξης (ΕΤΑ) στη χορήγηση που προορίζεται για τη συνεργασία μεταξύ των χωρών ΑΚΕ στο πλαίσιο του κονδυλίου του 9ου ΕΤΑ για την περιφερειακή συνεργασία και ολοκλήρωση

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:τη συνθήκη για την ίδρυση της Ευρωπαϊκής Κοινότητας, και ιδίως το άρθρο 310, σε συνδυασμό με το άρθρο 300 παράγραφος 2 δεύτερο εδάφιο,

τη συμφωνία εταιρικής σχέσης ΑΚΕ-ΕΚ που υπεγράφη στο Κοτονού στις 23 Ιουνίου 2000[1]και την αναθεωρημένη συμφωνία εταιρικής σχέσης ΑΚΕ-ΕΚ που υπεγράφη στο Λουξεμβούργο στις 25 Ιουνίου 2005[2] (εφεξής καλούμενη «συμφωνία ΑΚΕ-ΕΚ»),

την εσωτερική συμφωνία μεταξύ των αντιπροσώπων των κυβερνήσεων των κρατών μελών, συνελθόντων στο πλαίσιο του Συμβουλίου, για τη χρηματοδότηση και τη διαχείριση των ενισχύσεων της Κοινότητας στο πλαίσιο του χρηματοδοτικού πρωτοκόλλου της συμφωνίας ΑΚΕ-ΕΚ που χρηματοδοτείται από το 9ο ΕΤΑ, η οποία υπεγράφη στο Κοτονού στις 18 Σεπτεμβρίου 2000 (εφεξής καλούμενη «εσωτερική συμφωνία»)[3],

την πρόταση της Επιτροπής,

Εκτιμώντας τα ακόλουθα :

(1) Δυνάμει του άρθρου 15 της συμφωνίας εταιρικής σχέσης ΑΚΕ-ΕΚ, συστήνεται Συμβούλιο Υπουργών ΑΚΕ-ΕΚ, αρμοδιότητα του οποίου είναι να λαμβάνει αποφάσεις βάσει της συμφωνίας και, δυνάμει της παραγράφου 8 του παραρτήματος Ι της συμφωνίας εταιρικής σχέσης ΑΚΕ-ΕΚ, το Συμβούλιο Υπουργών λαμβάνει τα κατάλληλα μέτρα σε περίπτωση κατά την οποία τα κεφάλαια που προβλέπονται για οποιοδήποτε από τα χρηματοδοτικά μέσα της συμφωνίας εξαντληθούν.

(2) Δυνάμει των άρθρων 5 και 11 του παραρτήματος IV της συμφωνίας εταιρικής σχέσης ΑΚΕ-ΕΚ, η Επιτροπή διενεργεί τελική ανασκόπηση της συνεργασίας με τα κράτη και τις περιφέρειες ΑΚΕ. Μετά την ολοκλήρωση της τελικής ανασκόπησης, η Επιτροπή, εκ μέρους της Κοινότητας, δύναται να αναθεωρήσει την κατανομή των πόρων με βάση τις τρέχουσες ανάγκες και τις επιδόσεις των σχετικών κρατών ή περιφερειών ΑΚΕ.

(3) Δυνάμει του άρθρου 12 παράγραφος 2 του παραρτήματος IV της συμφωνίας εταιρικής σχέσης ΑΚΕ-ΕΚ, λαμβάνοντας υπόψη τις νέες ανάγκες για τη βελτίωση του αντίκτυπου των δραστηριοτήτων που πραγματοποιούνται μεταξύ των χωρών ΑΚΕ, η Επιτροπή μπορεί να αυξάνει τους πόρους που χορηγεί για τη συνεργασία μεταξύ των χωρών ΑΚΕ.

(4) Η απόφαση αριθ. 2005/446/ΕΚ των αντιπροσώπων των κυβερνήσεων των κρατών μελών, συνελθόντων στο πλαίσιο του Συμβουλίου, της 30ής Μαΐου 2005, ορίζει την 31η Δεκεμβρίου 2007 ως ημερομηνία πέραν της οποίας δεν μπορεί πλέον να αναληφθεί υποχρέωση για τα κονδύλια του 9ου Ευρωπαϊκού Ταμείου Ανάπτυξης (εφεξής καλούμενου «ΕΤΑ»)[4].

(5) Στο πλαίσιο της τελικής ανασκόπησης του 9ου ΕΤΑ, έχουν πραγματοποιηθεί προβλέψεις σχετικά με τις αποδεσμεύσεις πιστώσεων που πρόκειται να πραγματοποιηθούν πριν το τέλος του 2007 από προηγούμενα ΕΤΑ και σχετικά με την ανακατανομή τους.

(6) Βάσει των συμπερασμάτων της τελικής ανασκόπησης, των προβλεπόμενων αποδεσμεύσεων πιστώσεων και της προτεινόμενης ανακατανομής τους, υπολογίστηκαν οι πιστώσεις που δεν έχουν αναληφθεί ή πρόκειται να καταστούν διαθέσιμες πριν το τέλος του 2007 στο αποθεματικό υπέρ της μακροπρόθεσμης ανάπτυξης ή στο αποθεματικό υπέρ της συνεργασίας των χωρών ΑΚΕ. Πραγματοποιήθηκε επίσης εκτίμηση των νέων αναγκών για τις οποίες μπορούν να καταρτιστούν έργα και προγράμματα και να υπάρξει δέσμευση των σχετικών πιστώσεων πριν το τέλος του 2007 και για τα οποία πρέπει να υπάρχει πρόβλεψη στο αποθεματικό υπέρ της μακροπρόθεσμης ανάπτυξης και στο αποθεματικό υπέρ της συνεργασίας των χωρών ΑΚΕ. Πραγματοποιήθηκε διαβούλευση με την επιτροπή του ΕΤΑ, η οποία εξέφρασε θετική γνώμη επί των συμπερασμάτων της τελικής ανασκόπησης.

(7) Τα κονδύλια Β για απρόβλεπτες ανάγκες, για πολλές χώρες, έχουν εξαντληθεί ή μπορεί να είναι ανεπαρκή ενόψει ενδεχόμενων ανθρωπιστικών και εκτάκτων αναγκών όπως προβλέπουν τα άρθρα 72 και 73 της συμφωνίας εταιρικής σχέσης ΑΚΕ-ΕΚ ή για τον μετριασμό των δυσμενών επιπτώσεων από την αστάθεια στα έσοδα από εξαγωγές σύμφωνα με το άρθρο 68 της συμφωνίας εταιρικής σχέσης ΑΚΕ-ΕΚ (FLEX)· για άλλες χώρες, τα κονδύλια Β παραμένουν αχρησιμοποίητα.

(8) Για τον λόγο αυτό προτείνεται η μεταφορά όλων των μη δεσμευμένων υπολοίπων των κονδυλίων Β στο αποθεματικό υπέρ της συνεργασίας των χωρών ΑΚΕ, ώστε βάσει αυτών των μεταφερθέντων πόρων να δημιουργηθούν πέντε νέα κονδύλια Β επί περιφερειακής βάσης ενοποιώντας κατ' αναλογία τους πόρους που μεταφέρθηκαν από τα κονδύλια Β των χωρών κάθε γεωγραφικής περιφέρειας αντιστοίχως, και ένα αποθεματικό για τις χώρες ΑΚΕ για βοήθεια έκτακτης ανάγκης σύμφωνα με το άρθρο 72 παράγραφος 3 στοιχεία α) και β) της συμφωνίας εταιρικής σχέσης ΑΚΕ-ΕΚ καθώς και για τη δημιουργία κονδυλίων για το σύνολο των χωρών ΑΚΕ για το FLEX 2006 και για το FLEX 2007 (έτη εφαρμογής 2005 και 2006).

(9) Τα κεφάλαια του 9ου ΕΤΑ για την περιφερειακή συνεργασία και ολοκλήρωση είναι ανεπαρκή επί του παρόντος ενόψει των προγραμματιζόμενων δραστηριοτήτων που χρηματοδοτούνται εντός των χωρών ΑΚΕ καθώς και για τη δημιουργία κεφαλαίων FLEX για τις χώρες ΑΚΕ, ενώ τα προβλεπόμενα υπόλοιπα στο αποθεματικό υπέρ της μακροπρόθεσμης ανάπτυξης υπερβαίνουν τις αναμενόμενες αναλήψεις υποχρεώσεων.

(10) Ως εκ τούτου, η θέση της Κοινότητας στο Συμβούλιο Υπουργών ΑΚΕ-ΕΚ πρέπει να καθοριστεί με σκοπό την έκδοση απόφασης για την αναδιάθεση μέρους του αποθεματικού του υπέρ της μακροπρόθεσμης ανάπτυξης κονδυλίου του 9ου ΕΤΑ στη χορήγηση που προορίζεται για τη συνεργασία μεταξύ των χωρών ΑΚΕ στο πλαίσιο του κονδυλίου για την περιφερειακή συνεργασία και ολοκλήρωση,

ΑΠΟΦΑΣΙΖΕΙ:

Άρθρο 1

Η θέση της Κοινότητας στο Συμβούλιο Υπουργών ΑΚΕ-ΕΚ σχετικά με τη χρήση του αποθεματικού του υπέρ της μακροπρόθεσμης ανάπτυξης κονδυλίου του 9ου Ευρωπαϊκού Ταμείου Ανάπτυξης βασίζεται στο σχέδιο απόφασης του Συμβουλίου Υπουργών ΑΚΕ-ΕΚ που παρατίθεται στο παράρτημα.

Είναι δυνατό να πραγματοποιηθούν ήσσονος σημασίας τροποποιήσεις στο παρόν σχέδιο απόφασης χωρίς να είναι αναγκαίο να εκδοθεί νέα απόφαση του Συμβουλίου.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

Σχέδιο

ΑΠΟΦΑΣΗ ΤΟΥ ΣΥΜΒΟΥΛΙΟΥ ΥΠΟΥΡΓΩΝ ΑΚΕ-ΕΚ

περί της αναδιάθεσης μέρους του αποθεματικού του υπέρ της μακροπρόθεσμης ανάπτυξης κονδυλίου του 9ου Ευρωπαϊκού Ταμείου Ανάπτυξης στη χορήγηση που προορίζεται για τη συνεργασία μεταξύ των χωρών ΑΚΕ στο πλαίσιο του κονδυλίου του 9ου ΕΤΑ για την περιφερειακή συνεργασία και ολοκλήρωση

ΤΟ ΣΥΜΒΟΥΛΙΟ ΥΠΟΥΡΓΩΝ ΑΚΕ-ΕΚ,

Έχοντας υπόψη:τη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού (εφεξής «χώρες ΑΚΕ»), αφενός, και της Ευρωπαϊκής Κοινότητας και των κρατών μελών της, αφετέρου, η οποία υπεγράφη στo Κοτονού στις 23 Ιουνίου 2000[5] και αναθεωρήθηκε στο Λουξεμβούργο στις 25 Ιουνίου 2005[6] (εφεξής «συμφωνία εταιρικής σχέσης ΑΚΕ-ΕΚ»), και ιδίως την παράγραφο 8 του παραρτήματος Ι,

Εκτιμώντας τα ακόλουθα:

(1) Μετά την ολοκλήρωση της τελικής ανασκόπησης του 9ου ΕΤΑ σύμφωνα με τα άρθρα 5 και 11 του παραρτήματος IV της συμφωνίας εταιρικής σχέσης ΑΚΕ-ΕΚ, η κατανομή των πόρων πρέπει να αναθεωρηθεί υπό το πρίσμα των τρεχουσών αναγκών και των επιδόσεων.

(2) Οι πόροι που έχουν δεσμευτεί για τη χρηματοδότηση της στήριξης της περιφερειακής συνεργασίας και ολοκλήρωσης και οι αναμενόμενες αποδεσμεύσεις πόρων που μεταφέρθηκαν σε αυτό το αποθεματικό πριν το τέλος του 2007 δεν αρκούν για να καλύψουν τις νέες ανάγκες για την αύξηση του αντικτύπου των δραστηριοτήτων που πραγματοποιούνται μεταξύ των χωρών ΑΚΕ.

(3) Χρειάζεται να διατεθούν πρόσθετοι πόροι για τη δημιουργία μηχανισμού χρηματοδότησης μεταξύ των χωρών ΑΚΕ για το αντισταθμιστικό μέσο FLEX για καθένα από τα έτη 2006 και 2007 (έτη εφαρμογής 2005 και 2006 αντιστοίχως), εξασφαλίζοντας κατά τον τρόπο αυτό την ελάχιστη υποστήριξη σε εκείνες τις χώρες οι οποίες υφίστανται τις δυσμενείς επιπτώσεις από την αστάθεια στα έσοδα από εξαγωγές ασχέτως που επιπέδου των αδιάθετων υπολοίπων των εθνικών κονδυλίων Β αυτών των χωρών.

(4) Τα μη διατεθέντα υπόλοιπα των εθνικών κονδυλίων Β μπορεί να μην καλύπτουν τις αναμενόμενες ανάγκες και θα μεταφερθούν στο αποθεματικό υπέρ της συνεργασίας των χωρών ΑΚΕ κατά την ημερομηνία έκδοσης της παρούσας απόφασης, ώστε να δημιουργηθούν, αφενός, πέντε κονδύλια Β επί περιφερειακής βάσης για τη χρηματοδότηση της παροχής ανθρωπιστικής βοήθειας και βοήθειας έκτακτης ανάγκης σε καθεμία από αυτές τις περιφέρειες, βάσει της αρχής της περιφερειακής αλληλεγγύης, και, αφετέρου, ένα αποθεματικό για τις χώρες ΑΚΕ για τη χρηματοδότηση βοήθειας έκτακτης ανάγκης σύμφωνα με το άρθρο 72 παράγραφος 3 στοιχεία α) και β) της συμφωνίας εταιρικής σχέσης ΑΚΕ-ΕΚ σε εξαιρετικές περιπτώσεις κατά τις οποίες η βοήθεια αυτή δεν μπορεί να χρηματοδοτηθεί από τον κοινοτικό προϋπολογισμό.

(5) Το κονδύλιο Β που θα δημιουργηθεί επί περιφερειακής βάσης για την ανατολική και τη Μεσημβρινή Αφρική και τον Ινδικό Ωκεανό αντιπροσωπεύει το καθαρό ποσό μετά την αφαίρεση 20 εκατ. ευρώ για την αντιστάθμιση της αύξησης ad hoc του κονδυλίου Β του Σουδάν που χρηματοδοτήθηκε από το αποθεματικό υπέρ της μακροπρόθεσμης ανάπτυξης· δεν δημιουργείται κονδύλιο Β επί περιφερειακής βάσης για τον Ειρηνικό Ωκεανό καθώς τα υπόλοιπα των κονδυλίων Β έχουν ήδη διατεθεί σε μεγάλο βαθμό για ένα περιφερειακό πρόγραμμα περιορισμού των φυσικών καταστροφών.

(6) Πρόσθετοι πόροι πρέπει να διατεθούν για την ανασύσταση του Ειρηνευτικού Μέσου για την Αφρική κατά το 2007, συμπεριλαμβανομένης της υποστήριξης προς την αποστολή της Αφρικανικής Ένωσης στο Σουδάν (AMIS).

(7) Πρόσθετοι πόροι πρέπει να διατεθούν για τη χρηματοδότηση μέρους των τρεχουσών δαπανών της Γραμματείας ΑΚΕ για το 2008 κατά τη μεταβατική περίοδο έως τη θέση σε ισχύ του 10ου ΕΤΑ.

(8) Πρόσθετοι πόροι πρέπει να διατεθούν για την ενίσχυση της διευκόλυνσης στον τομέα της τεχνικής συνεργασίας μεταξύ των χωρών ΑΚΕ, η οποία χρησιμοποιείται κυρίως για την κάλυψη αναγκών τεχνικής βοήθειας, ιδίως για την προπαρασκευή έργων.

(9) Ζητείται η καταβολή πρόσθετης εισφοράς του ΕΤΑ στο Παγκόσμιο Ταμείο για την Καταπολέμηση του AIDS, της Φυματίωσης και της Ελονοσίας (GFATM).

(10) Πρέπει να δημιουργηθεί μικρό αποθεματικό πρόνοιας για την αντιμετώπιση νέων και απροσδόκητων αναγκών στο εσωτερικό των χωρών ΑΚΕ κατά την περίοδο έως την 31η Δεκεμβρίου 2007.

(11) Μετά την 30η Δεκεμβρίου 2007 δεν θα μπορούν πλέον να αναλαμβάνονται πιστώσεις για τους πόρους του 9ου ΕΤΑ, συμπεριλαμβανομένων των προβλεπόμενων αποδεσμευόμενων πιστώσεων, και χρειάζεται να εξευρεθεί μηχανισμός για τη δέσμευση των αδιάθετων υπολοίπων πριν από την εν λόγω ημερομηνία με τρόπο αποτελεσματικό και αποδοτικό, ο οποίος θα συμβάλει την επίτευξη των συνολικών στόχων της συμφωνίας εταιρικής σχέσης ΑΚΕ-ΕΚ,

ΑΠΟΦΑΣΙΖΕΙ:

Άρθρο 1 - Διάθεση συμπληρωματικών πόρων στο αποθεματικό υπέρ της συνεργασίας των χωρών ΑΚΕ στο κονδύλιο για την περιφερειακή συνεργασία και ολοκλήρωση

1. Όλοι οι πόροι οι οποίοι στις 31 Μαρτίου 2007 είναι διαθέσιμοι στο αποθεματικό υπέρ της μακροπρόθεσμης ανάπτυξης και έχουν προσαρμοστεί βάσει των αποτελεσμάτων των αποφάσεων για την τελική ανασκόπηση αλλά δεν έχουν ακόμα καταχωρηθεί στους λογαριασμούς έως την εν λόγω ημερομηνία, με εξαίρεση τους πόρους υπέρ των προϋπολογισμών του Κέντρου Ανάπτυξης των Επιχειρήσεων (CDE) και του Τεχνικού Κέντρου Γεωργικής και Αγροτικής Συνεργασίας (CTA) για το 2008 (32 εκατ. ευρώ), τους πόρους για τα «προγράμματα υψηλού κινδύνου» σε χώρες με υπογεγραμμένο έγγραφο στρατηγικής ανά χώρα (72,4 εκατ. ευρώ την 1.3.2007), τους πόρους για τις πολιτικές προτεραιότητες σε χώρες χωρίς υπογεγραμμένο έγγραφο στρατηγικής ανά χώρα (30 εκατ. ευρώ την 1.3.2007), θα μεταφερθούν στο αποθεματικό υπέρ της συνεργασίας των χωρών ΑΚΕ στο κονδύλιο για την περιφερειακή συνεργασία και ολοκλήρωση.

2. Όλοι οι πόροι που έχουν καταλογιστεί στο αποθεματικό υπέρ των προϋπολογισμών του CDE και του CTA για το 2008 για τη χρηματοδότηση «προγραμμάτων υψηλού κινδύνου» σε χώρες με υπογεγραμμένο έγγραφο στρατηγικής ανά χώρα και για τη χρηματοδότηση των πολιτικών προτεραιοτήτων σε χώρες χωρίς υπογεγραμμένο έγγραφο στρατηγικής ανά χώρα όπως αναφέρεται στην παράγραφο 1, για τους οποίους δεν έχουν αναληφθεί δεσμεύσεις έως την 31η Οκτωβρίου 2007, μεταφέρονται στο αποθεματικό υπέρ της συνεργασίας των χωρών ΑΚΕ στο κονδύλιο για την περιφερειακή συνεργασία και ολοκλήρωση.

3. Όλες οι αποδεσμευόμενες πιστώσεις από το 9ο ΕΤΑ και από προηγούμενα ΕΤΑ οι οποίες εγγράφονται στο λογιστικό σύστημα της Επιτροπής από την 1η Απριλίου έως την 31η Δεκεμβρίου 2007 και οι οποίες περιέρχονται στο αποθεματικό υπέρ της μακροπρόθεσμης ανάπτυξης, μεταφέρονται στο αποθεματικό υπέρ της συνεργασίας των χωρών ΑΚΕ στο κονδύλιο για την περιφερειακή συνεργασία και ολοκλήρωση.

4. Όλοι οι υπόλοιποι πόροι στα εθνικά ενδεικτικά προγράμματα οι οποίοι καθίστανται διαθέσιμοι στο αποθεματικό υπέρ της μακροπρόθεσμης ανάπτυξης από την 1η Αυγούστου έως την 31η Δεκεμβρίου 2007, μεταφέρονται στο αποθεματικό υπέρ της συνεργασίας των χωρών ΑΚΕ στο κονδύλιο για την περιφερειακή συνεργασία και ολοκλήρωση.

Άρθρο 2 - Διάθεση των πόρων για τη συνεργασία μεταξύ των χωρών ΑΚΕ

1. Οι πόροι που είναι διαθέσιμοι στο αποθεματικό υπέρ της συνεργασίας των χωρών ΑΚΕ χρησιμοποιούνται για τους ακόλουθους σκοπούς:

α) σύσταση:

(i) αποθεματικού υπέρ τις συνεργασίας των χωρών ΑΚΕ για τη χορήγηση βοήθειας έκτακτης ανάγκης σύμφωνα με το άρθρο 72 παράγραφος 3 στοιχεία α) και β) της συμφωνίας εταιρικής σχέσης ΑΚΕ–ΕΚ σε εξαιρετικές περιπτώσεις κατά τις οποίες η βοήθεια αυτή δεν μπορεί να χρηματοδοτηθεί από τον κοινοτικό προϋπολογισμό· το κονδύλιο αυτό ανέρχεται σε 26 741 326 ευρώ και αποτελείται από το 15% των αδιάθετων υπολοίπων που παραμένουν στα κονδύλια Β των χωρών που απαρτίζουν τις συγκεκριμένες περιφέρειες κατά την ημερομηνία θέσης σε ισχύ των τελικών αποφάσεων ανακατανομής·

(ii) πέντε κονδυλίων Β επί περιφερειακής βάσης ύψους 17 511 615 ευρώ για την περιοχή της Μεσημβρινής Αφρικής, 48 920 391 ευρώ για την περιοχή της Ανατολικής και Μεσημβρινής Αφρικής και του Ινδικού Ωκεανού, 31 945 340 ευρώ για την περιοχή τις δυτικής Αφρικής, 16 139 355 ευρώ για την περιοχή της Κεντρικής Αφρικής και 35 422 478 ευρώ για την περιοχή της Καραϊβικής, επί τη βάσει του 85% των αδιάθετων υπολοίπων τα οποία παραμένουν στα κονδύλια Β των χωρών που απαρτίζουν τις συγκεκριμένες περιφέρειες κατά την ημερομηνία θέσης σε ισχύ των τελικών αποφάσεων ανακατανομής·

τα κονδύλια Β επί περιφερειακής βάσης κινητοποιούνται για τη χορήγηση εισφορών σε διεθνείς πρωτοβουλίες μείωσης του χρέους, όπως προβλέπεται στο άρθρο 3 παράγραφος 2 στοιχείο β) του παραρτήματος IV της συμφωνίας εταιρικής σχέσης ΑΚΕ-ΕΚ και για τη χορήγηση ανθρωπιστικής βοήθειας και βοήθειας έκτακτης ανάγκης σύμφωνα με τα άρθρα 72 και 73 της συμφωνίας εταιρικής σχέσης ΑΚΕ-ΕΚ βάσει της αρχής της περιφερειακής αλληλεγγύης σε εξαιρετικές περιπτώσεις κατά τις οποίες η βοήθεια αυτή δεν μπορεί να χρηματοδοτηθεί από τον κοινοτικό προϋπολογισμό·

β) κατάρτιση εσωτερικού προγράμματος FLEX για τις χώρες ΑΚΕ ύψους 50 εκατ. ευρώ για το 2006 (έτος εφαρμογής 2005) με σκοπό την εξασφάλιση της ελάχιστης αναγκαίας υποστήριξης για τις χώρες οι οποίες υφίστανται τις δυσμενείς επιπτώσεις από την αστάθεια στα έσοδα από εξαγωγές·

γ) χορήγηση συμπληρωματικών πόρων ύψους 80 εκατ. ευρώ στο Ειρηνευτικό Μέσο για την Αφρική ως πρόσθετη εισφορά του ΕΤΑ για την κάλυψη του κενού χρηματοδότησης έως τη θέση σε ισχύ του 10ου ΕΤΑ υπέρ διαφόρων δραστηριοτήτων υποστήριξης της ειρήνης, κατάρτισης και δημιουργίας ικανοτήτων, συμπεριλαμβανομένης της υποστήριξης προς την αποστολή της Αφρικανικής Ένωσης στο Σουδάν (AMIS), εκ των οποίων 45 εκατ. ευρώ βάσει των διαθέσιμων πόρων για τις χώρες ΑΚΕ πριν την ανασύσταση του Ειρηνευτικού Μέσου για την Αφρική που αναφέρεται στο άρθρο 1, και 35 εκατ. ευρώ μετά από την ανασύσταση αυτή·

δ) συμπλήρωση της θεσμικής υποστήριξης που παρέχεται στη Γραμματεία ΑΚΕ κατά τη μεταβατική περίοδο έως τη θέση σε ισχύ του 10ου ΕΤΑ με ποσό ύψους 5,5 εκατ. ευρώ ως συμβολή στις τρέχουσες δαπάνες της Γραμματείας ΑΚΕ κατά το έτος 2008·

ε) προσθήκη 2,5 εκατ. ευρώ υπέρ της διευκόλυνσης στον τομέα της τεχνικής συνεργασίας των χωρών ΑΚΕ·

στ) κινητοποίηση 4 εκατ. ευρώ ως επείγουσα μεταφορά για πρόγραμμα εξάλειψης της πανώλης των βοοειδών στην Αφρική (PACE)·

ζ) σύσταση περιφερειακού αποθεματικού πρόνοιας ύψους 10 εκατ. ευρώ για τη συμπλήρωση του περιφερειακού ενδεικτικού προγράμματος για την περιοχή της Μεσημβρινής Αφρικής σε περίπτωση που το πρόγραμμα αναβάθμισης της οδικής αρτηρίας Milange - Mocuba στη Μοζαμβίκη μπορεί να εκτιμηθεί και να εξεταστεί στο πλαίσιο της διαδικασίας διαχείρισης της επιτροπής του ΕΤΑ πριν την 1η Αυγούστου 2007· εάν η εκτίμηση του προγράμματος αυτού δεν μπορέσει να πραγματοποιηθεί εγκαίρως, το εν λόγω αποθεματικό πρόνοιας θα μεταφερθεί στο αποθεματικό υπέρ της συνεργασίας των χωρών ΑΚΕ·

η) σύσταση εσωτερικού αποθεματικού πρόνοιας των χωρών ΑΚΕ ύψους 20 εκατ. ευρώ για νέες και απρόβλεπτες ανάγκες που δεν μπορούν να χρηματοδοτηθούν από τα κονδύλια Β επί περιφερειακής βάσης·

θ) κατάρτιση προγράμματος FLEX για τις χώρες ΑΚΕ, το ύψος του οποίου καθορίζεται προσωρινώς σε 35 εκατ. ευρώ για το 2007 (έτος εφαρμογής 2006) με σκοπό να εξασφαλισθεί η ελάχιστη υποστήριξη σε εκείνες τις χώρες οι οποίες υφίστανται τις δυσμενείς επιπτώσεις από την αστάθεια στα έσοδα από εξαγωγές μετά από τη διάρθρωση επί περιφερειακής βάσης των κονδυλίων Β για ανθρωπιστική βοήθεια και για βοήθεια έκτακτης ανάγκης, όπως αναφέρεται στην παράγραφο 1 στοιχείο α)· το πρόγραμμα αυτό θα μπορούσε να συμπληρωθεί με ποσό ύψους έως και 15 εκατ. ευρώ από μη δεσμευμένους πόρους από τα αποθεματικά πρόνοιας που αναφέρονται στα σημεία ζ) και η) ή από αποδεσμεύσεις πιστώσεων που μεταφέρονται στο αποθεματικό υπέρ της συνεργασίας των χωρών ΑΚΕ σύμφωνα με το άρθρο 1 παράγραφοι 3 και 4 και οι οποίες υπερβαίνουν τις αρχικές εκτιμήσεις·

ι) διάθεση συμπληρωματικών πόρων ύψους 38 εκατ. ευρώ στο Παγκόσμιο Ταμείο για την Καταπολέμηση του AIDS, της Φυματίωσης και της Ελονοσίας (GFATM)·

2. Σε περίπτωση που τα ποσά που θα περιέλθουν στο αποθεματικό υπέρ της συνεργασίας των χωρών ΑΚΕ δεν αρκούν για την κάλυψη όλων των αναγκών που έχουν εντοπιστεί, το πρόγραμμα που αναφέρεται στην παράγραφο 1 σημείο (i) μειώνεται αντιστοίχως. Σε περίπτωση που η έλλειψη πόρων υπερβαίνει το ποσό που αναφέρεται στο σημείο (i), το αποθεματικό πρόνοιας που αναφέρεται στην παράγραφο 1 σημείο η) μειώνεται αντιστοίχως. Σε περίπτωση περαιτέρω έλλειψης πόρων μειώνεται το ποσό που αναφέρεται στην παράγραφο 1 στοιχείο γ).

3. Σε περίπτωση που τα ποσά που θα περιέλθουν στο αποθεματικό υπέρ της συνεργασίας των χωρών ΑΚΕ υπερβούν τις αρχικές προβλέψεις ή σε περίπτωση υποχρησιμοποίησης των πόρων που καταλογίζονται στην παράγραφο 1 σημεία γ), δ), ε) και η), οι πρόσθετοι φόροι που θα καταστούν διαθέσιμοι άνω του ανώτατου ορίου που έχει καθοριστεί για το πρόγραμμα που αναφέρεται στην παράγραφο 1 σημείο (i) κινητοποιούνται ως εξής:

α) Ποσό έως 20 εκατ. ευρώ θα μπορούσε να διατεθεί ως πρόσθετη υποστήριξη στο Ειρηνευτικό Μέσο για την Αφρική σε περίπτωση που δεν χρησιμοποιηθούν πλήρως οι πόροι που καταλογίζονται στην παράγραφο 1 σημείο γ).

β) Οι πόροι που ενδεχομένως απομείνουν αφού αντιμετωπισθούν οι ανάγκες που αναφέρονται στο σημείο α) θα μπορούσαν να χρησιμοποιηθούν ως συμπλήρωμα για το Καταπιστευματικό Ταμείο Υποδομών της ΕΕ για την Αφρική, ως προκαταβολή επί των πιστώσεων που προβλέπονται από το 10ο ΕΤΑ.

Άρθρο 3 - Αίτηση στήριξης

Σύμφωνα με το άρθρο 13 παράγραφος 2 του παραρτήματος IV της συμφωνίας εταιρικής σχέσης ΑΚΕ-ΕΚ, το Συμβούλιο Υπουργών ΑΚΕ-ΕΚ καλεί την Επιτροπή να χρηματοδοτήσει τις δράσεις που προβλέπονται στο άρθρο 2.

Άρθρο 4 - Έναρξη ισχύος

Η παρούσα απόφαση αρχίζει να ισχύει την ημέρα της έκδοσής της.

[…]

Για το Συμβούλιο Υπουργών ΑΚΕ-ΕΚ

Ο Πρόεδρος

[1] ΕΕ L 317 της 15.12.2000, σ. 3.

[2] ΕΕ L 287 της 28.10.2002, σ. 4.

[3] ΕΕ L 317 της 15.12.2000, σ. 355.

[4] ΕΕ L 156 της 18.6.2005, σ. 19.

[5] ΕΕ L 317 της 15.12.2000, σ. 3.

[6] ΕΕ L 287 της 28.10.2005, σ. 4.